


ANEXĂ

INSTRUCȚIUNI TEHNICE
privind trecerea în conservare, ridicarea conservării și casarea
forajelor hidrogeologice

CAPITOLUL I - Dispoziții generale
Art.1. - (1) Prezentele instrucțiuni stabilesc măsuri specifice de trecere în conservare, ridicare a conservării și casare a forajelor hidrogeologice scoase din folosință temporar sau definitiv datorită restrângerii sau încetării activității deținătorilor de captări, deteriorării forajelor, retrocedării terenurilor cu foraje abandonate, imposibilității accesului la foraje, sau altele asemenea.
(2) Scopul principal al prezentelor instrucțiuni tehnice este protecția resurselor de apă subterană împotriva riscului de poluare și a riscului privind securitatea oamenilor și animalelor, riscuri cauzate de scoaterea din folosință și abandonarea forajelor hidrogeologice.
(3) Instrucțiunile tehnice se aplică tuturor deținătorilor de foraje hidrogeologice scoase din folosință temporar sau definitiv, cum sunt: forajele de exploatare pentru alimentarea cu apă potabilă și industrială, forajele de  monitorizare a platformelor sau obiectivelor industriale, forajele de control al poluării, forajele de monitorizare care aparțin Rețelei Hidrogeologice Naționale, forajele abandonate de precedenții deținători ai terenurilor retrocedate sau achiziționate, precum și forajele de cercetare care după finalizare nu au fost destinate altor scopuri.
Art. 2. - Deținătorii cu orice titlu ai forajelor scoase din folosință sunt responsabili de inițierea și derularea procedurilor de trecere în conservare, ridicarea conservării, respectiv de casare a acestora, în conformitate cu prevederile prezentelor instrucțiuni.
Art. 3. - (1) Termenii şi expresiile tehnice folosite în prezentele instrucțiuni au semnificaţiile stabilite în Legea apelor nr. 107/1996, cu modificările și completările ulterioare și în Normele speciale privind caracterul şi mărimea zonelor de protecţie sanitară şi hidrogeologică, aprobate prin Hotărârea Guvernului nr.930/2005. 
(2) Alți termeni din prezentele instrucțiuni se definesc după cum urmează:
a) casarea – ansamblul lucrărilor executate în foraj și la suprafața terenului, având ca scop dezafectarea acestuia, protejarea acviferelor traversate și readucerea terenului la starea inițială, precum și al documentelor premergătoare și ulterioare lucrărilor propriu-zise;
b) trecerea în conservare – ansamblul măsurilor necesare pentru închiderea temporară a forajului, având ca scop punerea acestuia în siguranță până la o eventuală repunere în folosință pentru exploatare/monitorizare, care în cazul captărilor în scop potabil includ menținerea zonelor de protecție sanitară și a perimetrelor de protecție hidrogeologică stabilite în conformitate cu legislația specifică;
c) foraj casat – foraj hidrogeologic scos definitiv din folosință și din inventarul mijloacelor fixe, după o perioadă de utilizare, ca urmare a deteriorării elementelor constructive, lipsei debitului necesar, al calității necorespunzătoare a apei, sau altele asemenea, după efectuarea lucrărilor prevăzute în prezentele instrucțiuni;
d) foraj în conservare – foraj hidrogeologic care îndeplinește condițiile de calitate și cantitate ale apei subterane și prezintă o stare constructivă corespunzătoare, dar care nu este exploatat/utilizat temporar din diferite motive;
e) ridicarea conservării – ansamblul măsurilor necesare pentru repunerea în folosință a forajului, concomitent cu realizarea condițiilor tehnice, tehnologice și economice care permit aceasta.

CAPITOLUL II - Trecerea în conservare a forajelor și ridicarea conservării
Art.4. - (1) Pentru trecerea în conservare, respectiv ridicarea conservării a unuia sau mai multor foraje neutilizate cuprinse într-o autorizație de gospodărirea apelor în vigoare, deținătorul acestora înaintează autorității emitente:
a) cerere-tip de emitere a unei autorizații de gospodărirea apelor modificatoare, potrivit formularului prevăzut în anexa nr.2 la Procedura de emitere a autorizației de gospodărire a apelor, aprobată prin Ordinul ministrului mediului, apelor şi pădurilor nr. 3147/2023, 
b) documentația întocmită de o unitate specializată certificată de autoritatea publică centrală în domeniul apelor pentru subdomeniul D4, conform Regulamentului privind organizarea activităţii de atestare a instituţiilor publice sau private specializate în elaborarea documentaţiilor pentru fundamentarea solicitării avizului de gospodărire a apelor şi a autorizaţiei de gospodărire a apelor, a studiilor hidrologice, hidrogeologice, de gospodărire a apelor şi de evaluare a impactului asupra corpurilor de apă, aprobat prin Ordinul ministrului mediului, apelor şi pădurilor nr.1287/2021, cu modificările ulterioare.
(2) Documentația prevăzută la alin.(1) conține:
a) utilizarea/scopul forajului și motivul trecerii în conservare/ridicării conservării;
b) fișa tehnică a forajului, întocmită conform Procedurii de emitere a autorizației de gospodărire a apelor, aprobată prin Ordinul ministrului mediului, apelor şi pădurilor nr. 3147/2023, cu toate informațiile disponibile privind forajul, respectiv: denumire și indicativ, localitate, județ, an de execuție, adâncime, interval(e) captat(e), poziționarea coloanei filtrante, corpul de apă subterană captat, debitul autorizat în cazul forajelor de exploatare, amplasamentul la scara 1:10.000 în coordonate STEREO ’70; 
c) pentru forajele cu scop potabil, coordonatele STEREO’70 ale zonelor de protecție sanitară cu regim sever, ale zonelor protecție sanitară cu regim de restricție și ale perimetrului de protecție hidrogeologică instituite conform Hotărârii Guvernului nr. 930/2005 și Ordinului ministrului mediului şi pădurilor nr. 1278/2011 pentru aprobarea Instrucţiunilor privind delimitarea zonelor de protecţie sanitară şi a perimetrului de protecţie hidrogeologică;
d) declarația pe proprie răspundere a deținătorului/unității certificate că forajul este funcțional și, dacă este cazul, că zonele de protecție sanitară și perimetrul de protecție hidrogeologică instituite inițial sunt menținute, sau, în cazul în care nu se cunoaște starea de funcționalitate a forajului, rezultatul expertizei tehnice efectuate de o instituție specializată;  
e) măsurile de trecere în conservare/ridicare a conservării și data preconizată pentru realizarea acestora.
(3) În cazul în care se solicită trecerea în conservare sau ridicarea conservării pentru mai multe foraje cuprinse în cadrul aceleiași autorizații de gospodărire a apelor, autorizația modificatoare poate fi emisă pe baza unei documentații tehnice unice, în cadrul căreia fiecare foraj și măsurile aferente trecerii sale în conservare/ridicării conservării se prezintă separat, precum și pe baza procesului-verbal încheiat cu ocazia realizării acestor măsuri pentru fiecare dintre aceste foraje. 
(4) Dacă solicitarea de trecere în conservare sau de ridicare a conservării se face în termen de 6 luni anterior  expirării  autorizației de gospodărire a apelor care include forajul/forajele respective, se emite o nouă autorizație de gospodărire a apelor pentru întregul obiectiv.
(5) Emiterea autorizației de gospodărire a apelor prevăzute la alin.(4) se face după verificarea îndeplinirii tuturor condițiilor specifice, inclusiv pe baza documentației stabilite la alin.(2) și a procesului-verbal încheiat cu ocazia realizării măsurilor de trecere în conservare sau de ridicare a conservării.    
Art.5. - Trecerea în conservare, respectiv ridicarea conservării pentru anumite foraje funcționale din cadrul Rețelei Hidrogeologice Naționale se face de către administrațiile bazinale de apă competente, pe raza cărora se situează forajele, pe baza documentațiilor tehnice elaborate de Institutul Național de Hidrologie și Gospodărire a Apelor (INHGA) și aprobate de Administrația Națională “Apele Române”. Aceste documentații sunt unitare la nivelul fiecărei administrații bazinale de apă sau la nivel național, conținutul lor fiind prevăzut la art.4 alin.(2).
Art.6. - (1) Programul de măsuri pentru trecerea în conservare constă în:
a) degajarea gurii forajului și extragerea echipamentelor de pompare, dacă acestea există;
b) montarea unui capac rezistent și etanș la capătul coloanei (elevației) forajului și sigilarea acestuia;
c) sigilarea cabinei forajului, dacă aceasta există;
d) pentru forajele cu scop potabil se verifică și, dacă este cazul, se repară împrejmuirea și inscripția zonei de protecție sanitară cu regim sever și marcajele zonei de protecție sanitară cu regim de restricție;     
e) pentru forajele de observație aparținând Rețelei Hidrogeologice Naționale, se face asigurarea acestora pe perioada conservării prin sudarea capacului de elevație, vopsirea și inscripționarea elevației;
f) încheierea procesului-verbal de trecere în conservare a forajului, în prezența reprezentanților deținătorului și ai autorității competente de gospodărire a apelor.
(2) Pentru mai multe foraje cuprinse în aceeași autorizație de gospodărirea apelor și care se trec în conservare la aceeași dată se poate încheia un singur proces-verbal, în condițiile prevăzute la alin.(1) lit.f), în care sunt prezentate separat fiecare foraj și măsurile realizate pentru trecerea în conservare .    
(3) Programul de măsuri pentru ridicarea conservării unui foraj constă în:
a) desigilarea cabinei forajului, dacă aceasta există, și desigilarea forajului;
b) măsurarea adâncimii forajului și compararea cu cea din fișa forajului, în vederea evaluării necesității denisipării;
c) efectuarea denisipării, după caz;
d) alte măsuri recomandate de elaboratorul documentației și convenite de deținătorul forajului cu unități specializate: periere, jetting, aer-lift, dezinfectare, teste de pompare în vederea stabilirii debitului optim de exploatare, după caz;
e) montarea pompei și punerea în funcțiune a forajului;
f) încheierea procesului-verbal de ridicare a conservării, în prezența reprezentanților deținătorului și ai autorității competente de gospodărire a apelor.
Art. 7. - Pe perioada conservării, deținătorul forajului este obligat să supravegheze starea forajului și să anunțe în scris autoritatea competentă din domeniul gospodăririi apelor cu privire la orice deteriorare a sigiliului sau a forajului imediat după constatarea acesteia și ulterior, să realizeze măsurile stabilite de această autoritate pentru situația semnalată.
Art.8. - (1) Pentru forajele neutilizate care nu sunt reglementate din punct de vedere al gospodăririi apelor este necesară efectuarea unei expertize tehnice pentru a determina principalele caracteristici, precum adâncimea, stratele acvifere captate, starea tehnică și pentru a stabili dacă aceste foraje sunt funcționale sau nu. 
(2) Deținătorii forajelor prevăzute la alin.(1) prezintă autorității de gospodărire a apelor competente rezultatele expertizei pentru fiecare foraj și, în funcție de rezultate, transmit solicitarea scrisă de a le utiliza, de a le trece în conservare sau de a le casa, însoțită de copii ale tuturor documentelor pe care le dețin pentru fiecare foraj.
(3) În termen de 30 de zile de la data înregistrării solicitării, autoritatea de gospodărire a apelor trimite solicitanților răspuns privind documentațiile, actele de reglementare și lucrările necesare pentru fiecare foraj.   
CAPITOLUL III - Casarea forajelor
Art.9. - Toate forajele hidrogeologice scoase din folosință din cauze care nu pot fi remediate, ca urmare a îmbătrânirii/colmatării filtrelor, distrugerii coloanei filtrante, a unor accidente constructive sau de mentenanță, sau altele asemenea, se casează prin realizarea măsurilor și lucrărilor specifice prevăzute în prezentele instrucțiuni, în scopul refacerii continuității acviferelor, eliminării oricărei căi de pătrundere a poluanților în apa subterană și al asigurării rezistenței și stabilității terenului în zona forajului.
Art. 10. - (1) Proiectul lucrărilor necesare pentru casarea unui foraj hidrogeologic este întocmit de către un proiectant de specialitate, astfel încât să fie atinse obiectivele prevăzute la art. 9, pe baza caracteristicilor hidrogeologice ale zonei de amplasament, precum și a caracteristicilor rezultate din fișa forajului, din alte documente existente și/sau din expertiza tehnică, respectiv:  adâncimea, diametrul coloanei tubate, tipul și numărul stratelor acvifere interceptate, poziția filtrelor, problemele tehnice care au condus la scoaterea definitivă din folosință a forajului.
(2) Pentru un foraj care interceptează un acvifer cu nivel liber, proiectul prevăzut la alin. (1) conține cel puțin următoarele lucrări:
a) extragerea echipamentelor de pompare din foraj și/sau a unor obiecte căzute în foraj, după caz;
b) îndepărtarea bordurii/dalei de ciment din jurul elevației forajului și deșurubarea sau tăierea elevației pentru degajarea gurii forajului și, după caz, dezafectarea cabinei de foraj;
c) în funcție de granulația stratului acvifer, umplerea coloanei forajului cu piatră de râu, pietriș mărgaritar sau cu nisip silicios pe toată lungimea filtrului, apoi cu orice materiale stabile și inerte până la adâncimea de 2,5 m;
d) plasarea unui dop de argilă cu grosimea de 0,5 m peste materialul inert, cu rol de etanșare;
e) cimentare în foraj peste dopul de argilă până la adâncimea de 1,5 m (0,5m);	
f) tăierea și eliminarea coloanei de tubare deasupra dopului de ciment, până la adâncimea de 1,5 m și realizarea unei dale de ciment cu dimensiunile 150x150x20 (cm.), centrată pe foraj;
g) umplerea cu pământ de la adâncimea de 1,3 m până la suprafața terenului, pentru eliminarea riscului de deteriorare a utilajelor în timpul lucrărilor ulterioare de prelucrare a solului;
h) nivelarea terenului pentru prevenirea fenomenului de băltire.

(3) Pentru un foraj care interceptează un acvifer sub presiune, proiectul prevăzut la alin. (1) conține cel puțin următoarele lucrări:
a) extragerea echipamentelor de pompare din foraj  și/sau a altor obiecte căzute în foraj, după caz;
b) îndepărtarea bordurii/dalei de ciment din jurul elevației forajului și deșurubarea sau tăierea elevației pentru degajarea gurii forajului și, după caz, dezafectarea cabinei; 
c) introducerea prin coloana de tubare a unui material filtrant stabil și inert, cum este pietrișul mărgăritar sau nisipul silicios, cu granulația stabilită după cea a stratului acvifer, până la un nivel cu maxim 2,0 m deasupra filtrului;
d) realizarea unui dop de argilă cu grosimea de 1,0 m peste materialul filtrant, cu rol de etanșare;
e) realizarea unui dop de ciment cu înălțimea de 1,0–2,0 m printr-o țeavă de injecție, deasupra dopului de argilă;
f) umplerea coloanei forajului cu orice materiale stabile și inerte până la adâncimea de 2,5 m, apoi se prevăd aceleași operațiuni ca la alin.(2) lit.d)-h) - dop argilă, cimentarea, eliminarea coloanei, realizarea dalei de ciment, umplerea cu pământ și nivelarea.
(4) Pentru un foraj care interceptează mai multe acvifere, proiectul de casare conține lucrările prevăzute la alin.(3), diferența fiind că umplerea cu material filtrant se face corespunzător fiecărui acvifer captat, iar diferitele acvifere se izolează între ele prin dopuri de argilă și cimentări succesive.
(5) Pentru un foraj exploatat în „gaură liberă”, proiectul de casare conține lucrările prevăzute la alin.(3), cu mențiunea că se introduce material filtrant și din talpa forajului până la adâncimea de tubare a coloanei tehnice.
(6) Pentru cazuri speciale, în care echipamentele de pompare sau obiectele căzute nu pot fi extrase din foraj, forajul nu a fost finalizat datorită unor accidente tehnice intervenite în cursul execuției, forajul este afectat iremediabil de viituri sau alunecări de teren și altele asemenea, proiectantul propune argumentat soluția de casare pe care o consideră optimă, respectând obligatoriu etapele prevăzute la alin.(2) lit.f)-h).
Art.11. - (1) Pentru casarea forajelor este obligatorie obținerea avizului de gospodărirea apelor, în conformitate cu prevederile art. 53 alin.(21) din Legea apelor nr.107/1996, cu modificările și completările ulterioare.
(2) Pentru casarea unuia sau mai multor foraje nefuncționale, deținătorul acestora înaintează autorității de gospodărirea apelor competente:
a) cerere-tip de emitere a avizului de gospodărire a apelor, potrivit modelului prevăzut în anexa nr. 1.b la Procedura și competențele de emitere, modificare și retragere a avizului de gospodărire a apelor, inclusiv procedura de evaluare a impactului asupra corpurilor de apă, aprobate prin Ordinul ministrului apelor şi pădurilor nr. 828/2019, cu modificările ulterioare;
b) proiectul lucrărilor de casare prevăzut la art.10 alin.(1);
c) documentația întocmită de o unitate specializată certificată de autoritatea publică centrală în domeniul apelor pentru subdomeniul D4, conform Regulamentului privind organizarea activităţii de atestare a instituţiilor publice sau private specializate în elaborarea documentaţiilor pentru fundamentarea solicitării avizului de gospodărire a apelor şi a autorizaţiei de gospodărire a apelor, a studiilor hidrologice, hidrogeologice, de gospodărire a apelor şi de evaluare a impactului asupra corpurilor de apă, aprobat prin Ordinul ministrului mediului, apelor şi pădurilor nr.1287/2021, cu modificările ulterioare. 
(3) Documentația întocmită în vederea obținerii avizului de gospodărire a apelor pentru casarea forajului hidrogeologic prevăzută la alin. (2) conține următoarele:	
a) dovada deținerii forajului și/sau a terenului pe care este situat acesta;
b) scopul forajului și istoricul funcționării acestuia, motivul casării;
c) toate informațiile disponibile privind forajul, rezultate din studiile hidrogeologice, documentele de execuție, actele de reglementare din punctul de vedere al gospodăririi apelor, expertize tehnice sau alte documente ale deținătorului; 
d) plan de amplasare a forajului la scara 1:10.000, în coordonate STEREO’70;
e) în cazul forajelor de alimentare cu apă în scop potabil, plan cu delimitarea zonelor de protecție sanitară și a perimetrelor de protecție hidrogeologică la o scară adecvată, în coordonate STEREO’70.
Art.12. - (1) După obținerea avizului de gospodărire a apelor pentru casarea forajului/forajelor hidrogeologic/e, lucrările de casare se execută de o unitate specializată, pe baza proiectului vizat spre neschimbare de autoritatea emitentă a avizului de gospodărire a apelor.
(2) Lucrările de casare sunt supervizate de un reprezentant al autorității de gospodărire a apelor sau de un reprezentant al unei unități specializate atestate de autoritatea publică centrală din domeniul apelor pentru domeniul B.
(3) La finalizarea execuției lucrărilor de casare se încheie Procesul-verbal de casare a forajului, în prezența reprezentanților deținătorului, executantului, supervizorului prevăzut la alin.(2) și/sau ai autorității competente de gospodărire a apelor. Un exemplar al procesului-verbal se păstrează împreună cu avizul de gospodărire a apelor pentru casarea forajului și cu documentația de fundamentare a acestuia în arhiva emitentului, iar o copie a acestora se transmite la INHGA, în vederea actualizării bazei de date și a introducerii în cadastrul apelor subterane  a mențiunii „foraj casat la data de…..”.
(4) În cazul casării unui foraj cuprins într-o autorizație de gospodărire a apelor în vigoare, în baza procesului-verbal de casare a forajului se emite autorizația de gospodărire a apelor modificatoare, sau, în cazul în care casarea se face în termen de 6 luni anterior expirării autorizației de gospodărire a apelor, aceasta se reînnoiește pentru întregul obiectiv conform situației la zi.       
Art.13. - (1) Casarea forajelor nefuncționale din cadrul Rețelei Hidrogeologice Naționale se face respectarea legislației incidente în vigoare, de către administrațiile bazinale de apă pe al căror teritoriu de jurisdicție se situează forajele respective, pe baza proiectelor de casare și a documentațiilor tehnice elaborate, pentru fiecare foraj în parte, de Institutul Național de Hidrologie și Gospodărire a Apelor (INHGA) și avizate de Administrația Națională “Apele Române”.  
(2) Pe baza procesului-verbal încheiat după finalizarea lucrărilor de casare, forajele casate se scot din evidențele contabile și de patrimoniu. Toate datele acestora, sintetizate în fișa fiecărui foraj, se păstrează pe termen nelimitat în arhivă și în baza națională de date de gospodărire a apelor, cu mențiunea “foraj casat la data de…..”.  
CAPITOLUL IV - Dispoziții finale
Art.14. – În Tabelul din anexa nr.1.a la Procedura și competențele de emitere, modificare și retragere a avizului de gospodărire a apelor, inclusiv procedura de evaluare a impactului asupra corpurilor de apă, aprobate prin Ordinul ministrului apelor şi pădurilor nr. 828/2019, cu modificările ulterioare, la articolul 48, litera j) se modifică și va avea următorul cuprins:
	j)lucrări de prospecțiuni, de explorare/exploatare prin foraje terestre sau maritime, instalații hidromecanice, borme topohidrografice și alte studii de teren în legătură cu apele
	lucrări de prospecțiuni, de explorare/exploatare prin foraje terestre sau maritime 
	
	   
     X
	

	
	casarea forajelor de prospecțiune, monitorizare, de explorare și exploatare
	
	
	        
       X  

	
	instalații hidromecanice
	
	     X
	

	
	borne topohidrografice și alte lucrări de studii de teren în legatura cu apele
	
	
	       
      X



Art. 15. - (1) Toate persoanele fizice și/sau juridice care dețin foraje nefuncționale care nu pot fi repuse în funcțiune, au obligația să le caseze conform prezentelor instrucțiuni pe cheltuiala proprie.
(2) Prevederile alin.(1) nu se aplică în cazul deținătorilor de foraje intrate în proprietate privată conform Legii fondului funciar nr. 18/1991, republicată, cu modificările și completările ulterioare, și Legii nr. 1/2000 pentru reconstituirea dreptului de proprietate asupra terenurilor agricole şi celor forestiere, solicitate potrivit prevederilor Legii fondului funciar nr. 18/1991 şi ale Legii nr. 169/1997, cu modificările și completările ulterioare. Toate persoanele fizice și/sau juridice care dețin foraje nefuncționale în aceste condiții au obligația declarării acestora la autoritatea de gospodărire a apelor competentă.  
(3) În vederea obținerii avizului de gospodărirea apelor pentru noi lucrări de captare sau monitorizare a apelor subterane, este necesar ca persoanele fizice și/sau juridice prevăzute la alin.(1) să obțină în prealabil avizul de gospodărire a apelor pentru casarea forajelor nefuncționale.  Pentru emiterea autorizației de gospodărire a apelor pentru noile foraje este necesară și prezentarea procesului-verbal de casare a forajului/forajelor nefuncționale. 

